C 152/72
FI
Euroopan unionin virallinen lehti
6.4.2022
III (Valmistavat säädökset)
EUROOPAN TALOUS- JA SOSIAALIKOMITEA ETSK:N 565.
TÄYSISTUNTO – INTERACTIO, 8.12.2021–9.12.2021
Euroopan talous- ja sosiaalikomitean lausunto aiheesta ”Komission tiedonanto Euroopan parlamen­ tille, neuvostolle, Euroopan talous- ja sosiaalikomitealle ja alueiden komitealle – Euroopan komission ohjeet disinformaatiota koskevien käytännesääntöjen tehostamiseksi” (COM(2021) 262 final) (2022/C 152/11)
Esittelijä: Thierry LIBAERT
Lausuntopyyntö
Euroopan komissio, 1.7.2021
Oikeusperusta
Euroopan unionin toiminnasta tehdyn sopimuksen 304 artikla
Vastaava jaosto
”sisämarkkinat, tuotanto ja kulutus”
Hyväksyminen jaostossa
18.11.2021
Hyväksyminen täysistunnossa
9.12.2021
Täysistunnon nro
565
Äänestystulos (puolesta / vastaan / pidättyi äänestämästä) 198/3/6
1.
Päätelmät ja suositukset 1.1 Euroopan talous- ja sosiaalikomitea (ETSK) antaa Euroopan komissiolle tunnustusta sekä disinformaatiota koskevien EU:n käytännesääntöjen tehostamisohjeiden laadukkuudesta että määrätietoisesta pyrkimyksestä parantaa jatkuvasti disinformaation vastaisia toimia.
1.2 ETSK kehottaa Euroopan komissiota pitämään aina huolen siitä, ettei disinformaation torjunnan varjolla voida rajoittaa kansalaisten vapauksia ja varsinkaan sananvapautta.
1.3 ETSK suosittaa disinformaationtorjuntatoimien vahvaa priorisointia ja keskittymistä sisällön moderoinnin sijasta pikemminkin disinformaatiotoiminnan ehkäisemiseen sen lähteellä, jotta edistettäisiin ennaltaehkäisevää ja ennakoivaa otetta.
Tämä edellyttää resurssien lisäämistä ja etenkin osaamisen parantamista.
1.4 ETSK pitää myönteisenä, että komissio painottaa toimia, joiden avulla torjutaan disinformaation hyödyntämistä tulonlähteenä.
Komitea suosittaa, että komissio harkitsisi verkkomainosalan toimijoiden vapaaehtoisten sitoumusten lisäksi erilaisia sitovampia taloudellisia, oikeudellisia tai rahoitukseen liittyviä välineitä.
1.5 ETSK kehottaa neuvottelemaan digitaalisten alustojen kanssa koko ajan ja määrätietoisesti etenkin siinä tarkoituksessa, että tietojen käsittelyssä käytettävistä menetelmistä saataisiin selkeämpiä ja parempia.
Tämä koskee erityisesti Facebookia, koska 78 prosenttia EU:n väestöstä eli yli 300 miljoonaa eurooppalaista käyttää sitä.